Imtella' Novembru 30, 2020 - Aġġornata 30 Ta' Novembru, 2020 2:58pm Ftit tal-ġranet ilu, waqt il-maratona ġbir ta' fondi għal Caritas, ġie mħabbar mill-Ministru għall-akkomodazzjoni soċjali Roderick Galdes u mill-Kap Eżekuttiv tal-Awtorità tad-Djar Leonid McKay li l-istess Awtorità se tkun qed tgħin biex art fin-Naxxar propjetà tal-Caritas tinbena bil-għan li tintuża bħala half-way house għall-persuni li kellhom problemi ta' droga. Dan il-proġett qanqal emozzjonijiet varji, diversi persuni jaqblu li jkun hemm din it-tip ta' għajnuna mill-Gvern, filwaqt li oħrajn le. 'Popolin' irrikorra għal-midja soċjali biex jistħarreġ il-pubbliku x'jaħseb minn inizjattiva bħal din. Diversi persuni fehmu l-bżonn ta' dan il-proġett filwaqt li oħrajn tennew li proġett bħal dan huwa "flus fil-ħela". Kien hemm min staqsa għaliex irid ikollok xi vizzju biex tingħata għajnuna f'dan il-pajjiż, filwaqt li persuna oħra qalet li min jixtieq akkomodazzjoni għandu jaħdem għaliha. B'riferenza għal dawn il-kummenti, tkellmet Stephania Dimech Sant minn Richmond Foundation, NGO li wkoll ingħatat għajnuna mill-istess Awtorità. Hija spjegat li meta din il-fondazzjoni fetħet l-ewwel dar tagħha f'Ħ'Attard, sebgħa u għoxrin sena ilu kien hemm ħafna ilmenti minn naħa tal-ġirien u l-komunità. Illum il-ġurnata l-istess ġirien huma l-iktar nies li jagħtu sostenn lil-abitanti ta' din id-dar. Hija temmen li din il-kritika ġejja minn nuqqas ta' informazzjoni u element ta' biża'. Waqt vox-pop li sar minn 'Popolin' diversi persuni tennew li jaqblu li tingħata għajnuna lil min hu fil-bżonn inklużi persuni li kellhom problemi ta' droga. Spikka kumment ta' mara li tkellmet fuq ix-xewqa tagħha li tirċievi akkomodazzjoni soċjali u qalet li min għandu problemi ta' droga għandu jingħata għajnuna permezz ta' 'home' bħal ta' xjuħ. Żiedet tgħid li l-akkomodazzjoni soċjali għandha tingħata lil persuni fil-bżonn, bħalha. Hija temmen li l-allokazzjonijiet ta' residenzi soċjali qed jingħataw; "bil-preferenzi u fuq il-bażi ta' skond lil min taf". Hija tenniet li taf b'persuni li ma għandhomx tfal, biss ingħataw akkomodazzjoni soċjali. Fl-aħħar nett qalet li diġà applikat u l-proċess miexi. B'risposta għal dan il-Kap Eżekuttiv tal-Awtorità tad-Djar Leonid McKay ċaħad dak allegat u spjega li hu personalment jara kull allokazzjoni li tingħata. Huwa assigura li dawn l-allokazzjonijiet isiru wara assessjar estensiv mis-social workers u l-Bord tal-Awtorità. "L-Awtorità tad-Djar tassisti diversi NGOs filwaqt li tgħin numru kbir ta' persuni bi problemi soċjali bħall-vittmi ta' vjolenza domestika, anzjani li sfaw mingħajr saqaf fuq rashom, persuni bi problemi ta' saħħa mentali, persuni morda li ma jistgħux jidħlu fid-dinja tax-xogħol, ommijiet li qed isib diffikultajiet għaliex għandhom tfal b'xi diżabilità, dawn huma l-istejjer veri wara l-allokazzjonijiet li tagħmel l-Awtorità tad-Djar" ikkonkluda McKay. Erġa segwi l-programm hawnhekk:-